
KOMISSION KERTOMUS NEUVOSTOLLE

Seitsemäs kertomus 29 päivänä huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta toukokuun 1. päivän ja joulukuun 2010 välisenä aikana 

Johdanto

Liittymisasiakirjan pöytäkirjassa nro 10 olevan 2 artiklan mukaisesta järjestelystä annettu neuvoston asetus (EY) N:o 866/2004
, jäljempänä ’vihreää linjaa koskeva asetus’, tuli voimaan 1. toukokuuta 2004. Siinä vahvistetaan ehdot, joiden mukaisesti EU:n lainsäädäntöä sovelletaan henkilöiden, tavaroiden ja palvelujen liikkumiseen Kyproksen tasavallan hallituksen tosiasialliseen hallintaan kuuluvien ja kuulumattomien alueiden välisen linjan yli. Sääntöjen tehokkuuden varmistamiseksi niiden soveltaminen on ulotettu koskemaan näiden alueiden ja Yhdistyneen kuningaskunnan suvereniteettiin kuuluvan itäisen tukikohta-alueen välistä rajaa.
 

Aiempina vuosina tavanomainen raportointijakso kattoi 1. päivän toukokuuta ja seuraavan vuoden huhtikuun 30. päivän välisen ajan. Käytännön syistä raportointijakso päätettiin muuttaa kalenterivuodeksi (vuositilastojen käytön mahdollistamiseksi). Tästä syystä tämä kertomus kattaa ajanjakson 1.5.–31.12.2010, eikä siis ajanjaksoa 1.5.2010–30.4.2011. Tietoja vertailtaessa on käytetty lukuja ajanjaksolta 1.5.–31.12.2009.

Komissio ei ehdottanut raportointijakson aikana muutoksia asetukseen eikä tehnyt uusia päätöksiä täytäntöönpanotoimista.

Saaren molempien yhteisöjen johtajat avasivat uuden Kato Pyrgosin / Karavostasin ylityspaikan
 (tunnetaan myös Limnitisin/Yesilirmakin ylityspaikkana) 14. lokakuuta 2010 komissaari Fülen ja YK:n edustajien läsnä ollessa. EU osallistui näiden kahden kylän välisen tien kunnostamiseen 2,5 miljoonalla eurolla. 

Komissio on jatkanut rakentavaa vuoropuhelua asetuksen täytäntöönpanosta Kyproksen tasavallan viranomaisten ja Yhdistyneen kuningaskunnan suvereniteettiin kuuluvan tukikohta-alueen, jäljempänä ’tukikohta-alue’, hallinnon kanssa virkamiestasolla. 

1. Henkilöiden linjanylitys 

1.1. Ylitykset vahvistetuissa ylityspaikoissa

Asetus muodostaa vakaan oikeudellisen kehyksen kyproslaisten, muiden EU-kansalaisten ja kolmansien maiden kansalaisten liikkumiselle vihreän linjan, jäljempänä ’linja’, yli vahvistetuissa ylityspaikoissa. Linjan ylittävien kyproksenkreikkalaisten ja -turkkilaisten määrä on jatkanut hienoista laskua, mikä vahvistaa edellisellä raportointijaksolla havaitun suuntauksen. Kyproksen tasavallalta saatujen tietojen mukaan raportointijakson aikana linjan ylitti 415 155 (edellisellä jaksolla 489 487) kyproksenkreikkalaista 120 673 (edellisellä jaksolla 126 029) ajoneuvossa hallituksen hallinnassa olevilta alueilta Kyproksen pohjoisosaan ja 738 337 (edellisellä jaksolla 825 824) kyproksenturkkilaista 254 070 (edellisellä jaksolla 300 132) ajoneuvossa Kyproksen pohjoisosasta hallituksen hallinnassa oleville alueille.
 
Muiden EU-maiden ja kolmansien maiden kansalaisten linjanylitykset vähenivät 56 prosenttia, mikä puolestaan poikkeaa radikaalisti edellisessä kertomuksessa raportoidusta suuntauksesta. Kyproksen tasavallan poliisin, jäljempänä ’CYPOL’, toimittamien tietojen mukaan muiden EU-maiden ja kolmansien maiden kansalaiset ylittivät linjan raportointijaksolla 449 861 kertaa (edellisellä jaksolla 1 014 275 kertaa). Näistä ylityksistä 68 prosenttia (303 820 ylitystä) tapahtui jalankulkijoille tarkoitetussa Ledra-kadun ylityspaikassa, joka avattiin huhtikuussa 2008. Ei-kyproslaisten (pääasiassa turistien) linjanylityksistä valtaosa tapahtuikin Ledra-kadun ylityspaikassa.

Edellä mainitut CYPOLin luvut eivät kuitenkaan sisällä tietoja henkilöistä ja ajoneuvoista, jotka ylittivät linjan Pergamosin ja Strovilian ylityspaikoissa Kyproksen pohjoisosasta itäiselle tukikohta-alueelle.
 Itäisen tukikohta-alueen hallinto ei pidä tarkkoja tilastoja näistä ylityspaikoista. Kyproksenturkkilaisista lähteistä peräisin olevien tietojen perusteella se kuitenkin arvioi, että noin 66 000 kyproksenkreikkalaista ylitti linjan Kyproksen pohjoisosaan ja 416 000 kyproksenturkkilaista ylitti linjan tukikohta-alueelle. Ei ole tiedossa, jatkoivatko nämä kyproksenturkkilaiset matkaansa tukikohta-alueelta hallituksen hallinnassa olevalle alueelle.

Ylityspaikoissa työskentelevän CYPOLin henkilöstön määrä on laskenut 67:stä (v. 2008) 63:een (v. 2009) ja edelleen 59:ään (v. 2010). Uuden Limnitisin ylityspaikan aukaisemisen (14.10.2010) takia henkilöstön määrä on nyt 73. Päivittäisten linjanylitysten osalta ei ole ilmoitettu suuremmista ongelmista.

1.2. Laiton muuttoliike vihreän linjan yli ja turvapaikanhakijat

CYPOLin luvut vuoden 2010 toukokuun ja joulukuun väliseltä ajalta osoittavat, että laiton muuttoliike linjan yli Kyproksen pohjoisosasta hallituksen hallinnassa oleville alueille väheni entisestään. Kyseisten kahdeksan kuukauden aikana hallituksen hallinnassa olevilla alueilla pysäytettiin 1 196 laitonta maahantulijaa (luku ei sisällä henkilöitä, joille ei annettu ylityslupaa vihreän linjan ylityspaikoissa). Edellisellä 12 kuukauden raportointijaksolla pysäytettiin 2 546 laitonta maahantulijaa.
 Yhtään laitonta tulijaa ei saapunut suoraan hallituksen hallinnassa oleville alueille, ja 13 henkilöä saapui itäisen tukikohta-alueen kautta, joten pysäytettyjen laittomien maahantulijoiden kokonaismäärä oli 1 209. CYPOLin mukaan todennäköinen syy tähän kehitykseen on työllistymismahdollisuuksien heikentyminen Kyproksen talouden taantuman johdosta. Valtaosa pysäytetyistä laittomista tulijoista oli Syyrian, miehitettyjen palestiinalaisalueiden ja Iranin kansalaisia (ks. liite VIII). Laittomat tulijat pysäytetään yleensä vihreällä linjalla suoritettavissa tarkastuksissa ja lentoasemilla heidän pyrkiessään poistumaan Kyprokselta. Kansainvälistä suojelua hakevat kolmansien maiden kansalaiset tulevat yleensä tietoon poliisiasemilla, kun he hakevat turvapaikkaa. 

Arvioidessaan reittejä, joiden kautta laittomat tulijat saapuvat hallituksen hallinnassa oleville alueille, CYPOL käyttää samoja kriteerejä kuin aiempina vuosina, pääasiassa asiakirjoja (viisumit, Turkin maahantulo-/maastapoistumisleimat passeissa tai ”Pohjois-Kyproksen turkkilaisen tasavallan” myöntämät ”viisumit” tai ”oleskeluluvat”) ja tulijoiden lausuntoja sekä muunlaista näyttöä, kuten henkilöpapereiden puuttuminen kokonaan tai kyproksenturkkilaisia sanomalehtiä tai turkkilaisia seteleitä.
Turvapaikkaa Kyproksen tasavallasta haki 617 henkilöä (59,6 %). Edellisellä raportointijaksolla käyttöön otettujen turvapaikkamenettelyjen ansiosta käsittelyaika lyheni kuudesta kuukaudesta kolmeen. Yhdellekään hallituksen hallinnassa olevalle alueelle raportointijaksolla saapuneelle henkilölle ei myönnetty pakolaisasemaa.
 
Useimmat laittomat maahantulijat saapuvat hallituksen hallinnassa oleville alueille Turkin ja Kyproksen pohjoisosan kautta. CYPOL raportoi myös tapauksista, joissa Kyproksen tasavaltaan on tultu laittomasti kalastusaluksilla tai pikaveneillä, jotka purkavat lastinsa yleensä Famagustan pohjoispuolella olevilla avoimilla rannikkoalueilla.
Syyriassa sijaitsevan Latakian ja Famagustan välinen lautta liikennöi epäsäännöllisesti, kaikkiaan 14 kertaa 7.6.–16.9.2010. Kyseisellä ajanjaksolla 491 henkilöä (joista suuri enemmistö Syyrian kansalaisia) käytti lauttaa matkustaakseen Kyproksen pohjoisosaan. Kyproksen tasavallan viranomaiset epäilevät lukuisten laittomien tulijoiden käyttäneen tätä reittiä. Viranomaiset painostavat edelleen Syyrian hallitusta lopettamaan lauttayhteyden, koska Kyproksen tasavallan hallitus on ilmoittanut Famagustan sataman toiminnan päättyneeksi. 
Ylityspaikoista käännytettävistä henkilöistä ei ole yksityiskohtaisia tietoja.

Kyproksen tasavallan ja Kyproksen turkkilaisyhteisön välillä ei ole suoraa yhteistyötä poliisi- ja maahanmuuttoasioissa. Kahden yhteisön edustajat tapaavat kuitenkin YK:n alaisessa rikosasioita käsittelevässä teknisessä komiteassa, jonka toimisto sijaitsee puskurivyöhykkeellä Nikosian entisellä lentoasemalla. Komitea on yksi seitsemästä YK:n tuella perustetusta erityiskomiteasta, joiden tarkoituksena on lisätä yhteisöjen välistä luottamusta, ja se perustuu Kyproksen kahden johtajan välillä 21. toukokuuta 2008 päästyyn sopimukseen. Kyseessä on rikosasioihin liittyvää tiedonvaihtoa ja yhteisiä aloitteita koskeva järjestely.
CYPOL on kuvannut yhteistyötä muiden hallintoyksikköjen ja itäisen tukikohta-alueen hallinnon kanssa erittäin hyväksi.

Itäinen tukikohta-alue
Yleisesti ottaen laiton maahantulo itäisen tukikohta-alueen kautta on vähentynyt raportointijaksolla. Tukikohta-alueen virkamiehet pitävät Kyproksen tasavallan ja tukikohta-alueen tulli- ja maahanmuuttoviranomaisten yhteistyötä alueella edelleen erinomaisena. Raportointijaksolla 953 henkilöltä evättiin linjanylitys. Valtaosa heistä oli valtion hallintaan kuulumattomilla alueilla asuvia Turkin kansalaisia. Muut ulkomaalaiset olivat Kanadasta, Ukrainasta, Yhdysvalloista, Australiasta, Venäjältä, Iranista ja Jordaniasta tulleita turisteja, jotka saapuivat Kyprokselle maan pohjoisosan kautta. Nämä henkilöt
 ohjattiin Nikosiassa olevaan Agios Dometiosin ylityspaikkaan Kyproksen tasavaltaan pääsyä koskevien vaatimusten käsittelyä varten. 

Itäisellä tukikohta-alueella pysäytettiin yhteensä 13 laitonta tulijaa
, joista kahdeksan saapui hallituksen hallinnassa oleville alueille laillisesti mutta jatkoi oleskeluaan viisuminsa voimassaoloajan päättymisen jälkeen ja viisi saapui Kyprokselle maan pohjoisosan kautta ja ylitti linjan laittomasti. 
Ylityspaikkojen ulkopuolella tukikohta-alueen poliisi suorittaa satunnaisesti riskeihin ja tiedusteluun perustuvaa partiointia laittoman maahantulon torjumiseksi. Tätä partiointia täydennetään tukikohta-alueen tullin partioinnilla ja sotilaallisilla resursseilla.

Paikalliset asukkaat ja maanviljelijät käyttävät edelleen Pergamosin kylässä (sijaitsee osittain tukikohta-alueella ja osittain Kyproksen pohjoisosassa) tai sen läheisyydessä sijaitsevia useita luvattomia ylityspaikkoja, joita on erityisen vaikea valvoa. Kuten aiemmissa vihreää linjaa koskevissa kertomuksissa on todettu, nämä luvattomat ylityspaikat ovat edelleen huolenaihe. Tukikohta-alueen on kiireesti puututtava tähän ongelmaan vuoden 2003 liittymisasiakirjan pöytäkirjassa N:o 3
 olevan 5 artiklan 2 kohdan mukaisesti.

2. Tavaroiden linjanylitys

2.1. Kaupan arvo

Komission asetuksen (EY) N:o 1480/2004
 8 artiklan mukaisesti Kyproksen turkkilainen kauppakamari, jäljempänä ’kauppakamari’, ja Kyproksen tasavallan viranomaiset ilmoittivat kuukausittain niiden tuotteiden tyypin, määrän ja arvon, joille on myönnetty saateasiakirjat. Molemmissa raporteissa on ilmoitettu tavarat, jotka ovat saapuneet hallituksen hallinnassa oleville alueille tukikohta-alueen hallinnon alaisuuteen kuuluvien Pergamosin ja Strovilian ylityspaikkojen kautta.

Kauppakamarin raporttien mukaan niiden tavaroiden arvo, joille oli raportointijaksolla myönnetty saateasiakirjat, oli 5 312 798 euroa, kun taas kaupassa tosiasiallisesti liikkuneiden tavaroiden arvo oli 4 503 793 euroa.
 

Kyproksen tasavallan viranomaisten raporttien mukaan linjan ylittäneiden tavaroiden kauppa-arvo jatkoi laskuaan 3 920 930 eurosta 3 861 834 euroon
 eli 1,5 prosenttia edelliseen jaksoon verrattuna. Pääasiallinen syy oli perunakaupan lähes täydellinen tyrehtyminen. Aikaisemmilla raportointijaksoilla vuodesta 2007 alkaen perunat ovat olleet merkittävin yksittäinen tuote vihreän linjan ylittävässä kaupassa (jopa 30 prosenttia kokonaiskaupasta). Koska sää keväällä 2010 oli erittäin sateinen eikä sertifioituja siemenperunoita ollut saatavilla toista satokautta varten, marraskuussa toteutuneen perunakaupan arvo oli vain 166 320 euroa. Näin ollen perunojen osuus kokonaiskaupan määrästä jäi raportointijaksolla 4 prosenttiin.

Vaikka kauppa hallituksen hallinnassa olevilta alueilta Kyproksen pohjoisosaan ei kuulu vihreää linjaa koskevan asetuksen soveltamisalaan, se kasvoi Kyproksen kauppa- ja teollisuuskamarin lukujen mukaan huomattavasti raportointijaksolla: 408 414 eurosta vuonna 2009 (sama ajanjakso) 728 578 euroon. Kauppa hallituksen hallinnassa olevilta alueilta Kyproksen pohjoisosaan on näin ollen 19 prosenttia kaupasta päinvastaiseen suuntaan (10 prosenttia edellisellä raportointijaksolla). 
Kyproksen turkkilaisyhteisö käyttää edelleen kauppajärjestelmää, jossa otetaan periaatteessa huomioon vihreää linjaa koskevassa asetuksessa säädetyt rajoitukset. Tätä kauppajärjestelmää ei kuitenkaan aina sovelleta johdonmukaisesti, minkä vuoksi kestävien kauppasuhteiden luominen on vaikeaa. Kyproksenturkkilaiset ovat avoimesti ilmoittaneet paikallisen yritystoiminnan suojelun olevan pääsyy siihen. 

2.2. Tavaralajit

Vuoden 2010 toukokuun ja joulukuun välisenä aikana kauppaa käytiin eniten kivituotteilla (esim. marmori, tiilet ja kivet), toiseksi eniten tuoreella kalalla ja kolmanneksi eniten rakennusmateriaaleilla.
 

Linjan yli käytävästä kaupasta 96 prosenttia oli saaren sisäistä kauppaa. Loput 4 prosenttia koostui metalliromun (kupari, alumiini ja teräs) myynnistä Yhdistyneeseen kuningaskuntaan ja teräsromun myynnistä Intiaan; ensiksi mainitun arvo oli 17 693 euroa ja jälkimmäisen 123 788 euroa. Nämä kaupat edellyttivät sellaisen yrityksen osallistumista, joka on rekisteröity hallituksen hallinnassa olevilla alueilla hoitamaan EU:n sisäistä kauppaa ja kolmansiin maihin vientiä koskevia muodollisuuksia.

2.3. Sääntöjenvastaisuudet

Raportointijaksolla Kyproksen tasavallan viranomaiset ilmoittivat yhdeksän sääntöjenvastaisuustapausta, joiden kauppa-arvo oli yhteensä 15 900 euroa. Kyseisille tavaroille ei annettu linjanylityslupaa erinäisistä hallinnollisista syistä (tavaroiden määrä tai luonne ei vastannut asiakirjoja tai asiakirjat puuttuivat). 
Kahdessa tapauksessa oli kyse siitä, että kasviksista löydettiin merkittäviä torjunta-ainemääriä. Euroopan komissio ilmoitti tapauksista välittömästi kauppakamarille, jonka mukaan vastaavanlaiset tapaukset pyritään estämään tulevaisuudessa.

2.4. Jäljellä olevat esteet ja ongelmat tavaroiden liikkumisessa 

Vihreän linjan ylittävässä kaupassa on edelleen esteitä. Kuten edellisessä kertomuksessa jo todettiin, kysymykseen kyproksenturkkilaisten kuorma-autojen linjanylityksestä hallituksen hallinnassa oleville alueille ei ole toistaiseksi löytynyt tyydyttävää ratkaisua. Komissio katsoo, että kyproksenturkkilaisten hyötyajoneuvojen liikennöinnin vapauttaminen edistäisi osaltaan Kyproksen turkkilaisyhteisön taloudellista kehitystä. Kyproksen tasavallan viranomaiset ovat puolestaan ilmaisseet olevansa huolestuneita muun muassa tieturvallisuudesta, mutta ovat valmiita yhteistyöhön komission kanssa toimivan ratkaisun löytämiseksi.
Muunkaan kaupan osalta ei voida raportoida edistyksestä. Kuten aikaisempinakin vuosina, kyproksenturkkilaiset kauppiaat kertoivat edelleen vaikeuksista saada tuotteitaan kauppojen hyllyille ja mainostaa tuotteitaan ja palveluitaan lehdissä hallituksen hallinnassa olevilla alueilla. Nämä vaikeudet kuvastavat kyproksenkreikkalaisten keskuudessa laajalle levinnyttä haluttomuutta ostaa kyproksenturkkilaisia tuotteita, mikä toimii psykologisena esteenä kaupalle. Kahden yhteisön välisen muun kuin vihreän linjan ylittävän kaupan määrä on kuitenkin moninkertainen, tosin raportointijaksolta ei ole käytettävissä luotettavia lukuja. Tavaroiden salakuljetus linjan yli on vähentynyt jatkuvasti, mutta se on edelleen laajamittaista. Tämä johtuu linjan maantieteellisestä luonteesta, jonka vuoksi salainen toiminta on mahdollista linjan koko pituudella. Tarkastuksia suoritetaan linjan läheisyydessä erityisesti kausiluonteisiin ongelmiin puuttumiseksi. Tällaisia ovat esimerkiksi riistan tai ilotulitteiden tuominen hallituksen hallinnassa oleville alueille (myös itäisen tukikohta-alueen kautta). Myös savukkeita, alkoholia, kaupallisesti kannattavia määriä tuoretta kalaa ja etanoita sekä väärennettyjä tekstiilejä on takavarikoitu. Kyproksen tasavallan viranomaisten mukaan hintaerojen kaventuminen on kuitenkin johtanut siihen, että salakuljetettavien tavaroiden määrä on pienenemässä. CYPOLin ja itäisen tukikohta-alueen linjalla suorittamalla partioinnilla on kaksi tavoitetta: salakuljetuksen torjunta ja laittoman muuttoliikkeen valvonta. Salakuljetukseen liittyviä tapauksia, joissa on nostettu syyte tuomioistuimessa, oli 12 vuonna 2008, 11 vuonna 2009 ja 9 vuonna 2010 (tarkasteltavana olevalla raportointijaksolla). Savukkeiden salakuljetus lisääntyi joulukuussa 2010, kun niiden hinta hallituksen hallinnassa olevilla alueilla nousi 50 senttiä askilta. 

Suurin osa tavaroista jäi kiinni vahvistetuissa ylityspaikoissa: Pylassa, tukikohta-alueella ja puskurivyöhykkeellä lähellä Zodiaa ja Potamiaa.
Puskurivyöhykkeellä sijaitsevan Pylan kylän kyproksenturkkilaisen väestön perinteisten tavarahankintojen osalta (vihreää linjaa koskevan asetuksen 4 artiklan 10 kohta) tukikohta-alueen hallinto valvoo muun muassa rakennusmateriaalien, kalan ja savukkeiden määriä ja kirjaa ne ylös. 
2.5. Kaupan helpottaminen

Komissio jatkaa keinojen etsimistä vihreän linjan ylittävän kaupan lisäämiseksi. Komission päätöstä kumota vihreää linjaa koskevan asetuksen kielto ja sallia kaupankäynti uusilla maataloustuotteilla, ensisijaisesti meijerituotteilla (maito, juusto, jogurtti ja hera), voidaan harkita sitten, kun riippumattomien asiantuntijoiden tekemiin arviointimatkoihin perustuvien suositusten ehdot täyttyvät. Muita tuotteita, joihin kauppakamari on osoittanut kiinnostusta, ovat granaattiomenat, kalanviljelylaitoksista saatava kala ja etanat.

Komissio aloitti raportointijaksolla myös menettelyn vihreää linjaa koskevan asetuksen täytäntöönpanosääntöjen
 muuttamiseksi niin, että velvoite kasvattaa peruna suoraan sertifioiduista siemenperunoista kumotaan. Tämä mahdollistaisi sellaisten perunoiden kaupan, jotka on kasvatettu sertifioitujen siemenperunoiden tuottamasta ensimmäisestä sadosta saaduista maatilan omista siemenperunoista. Edellytyksenä on, että komission nimittämät riippumattomat kasvinsuojeluasiantuntijat valvovat toimintaa perunoiden alkuperän ja terveyden varmistamiseksi. 

3. Päätelmät

Kuten aiemmissa kertomuksissa on jo todettu, vihreän linjan valvonta vahvistetuissa ylityspaikoissa on tyydyttävää. Pysäytettyjen laittomien maahantulijoiden määrä raportointijaksolla näyttää vahvistavan laskusuuntauksen, mutta kolmansien maiden kansalaisten laiton linjanylitys on edelleen ongelma. Komissio katsoo, että laittoman maahanmuuton aiheuttaman ongelman ratkaisemiseksi olisi tärkeää, että Kyproksen tasavalta ja tukikohta-alueen hallinto lisäävät edelleen vihreän linjan valvontaa ylityspaikkojen välillä. Kyproksen tasavalta varoo kuitenkin edelleen toteuttamasta toimenpiteitä, jotka voisivat saada vihreän linjan näyttämään ulkorajalta.

Luvattomat ylityspaikat tukikohta-alueella ovat edelleen ongelma. Kuten aiemmissa kertomuksissa on korostettu, tukikohta-alueen on puututtava asiaan kiireesti. 

Tarkasteltavana olevalla raportointijaksolla linjan ylittäneen kaupan arvo laski hieman toista kertaa peräkkäin sen jälkeen, kun vihreää linjaa koskeva asetus tuli voimaan vuonna 2004 (edellisen vastaavan jakson aikaisesta 3 920 930 eurosta 3 861 834 euroon eli 1,5 prosenttia). Laskun taustalla on maailmanlaajuinen talouskriisi, joka koettelee edelleen myös Kyprosta. Toinen syy laskuun on perunakaupan romahtaminen. Perunakauppaa lukuun ottamatta vihreän linjan ylittävä kauppa oli vakaata. Eniten kauppaa käytiin kivituotteilla, tuoreella kalalla ja rakennusmateriaaleilla. Kaiken kaikkiaan vihreän linjan yli käytävä kauppa on edelleen varsin vähäistä, mikä johtuu osittain asetuksen rajoitetusta soveltamisalasta.

Raportointijaksolla kaupassa oli edelleen joitakin esteitä. Kyproksenturkkilaiset hyötyajoneuvot, varsinkin linja-autot ja yli 7,5 tonnin kuorma-autot, voivat liikkua saarella vapaasti vain, jos ajokortti ja katsastustodistus on myönnetty hallituksen hallinnassa olevalla alueella. Muidenkaan tullin ulkopuolisten kaupanesteiden osalta ei ole tapahtunut lisäedistystä.

Tavaroiden salakuljetus linjan yli on vähentynyt, mutta on edelleen laajamittaista.

Komission loppupäätelmä on, että vihreää linjaa koskeva asetus muodostaa edelleen käyttökelpoisen perustan, joka mahdollistaa henkilöiden ja tavaroiden siirtymisen Kyproksen tasavallan hallituksen hallinnassa oleville alueille / olevilta alueilta. Komissio jatkaa asetuksen täytäntöönpanon seuraamista.

�	EUVL L 161, 30.4.2004, s. 128, asetus sellaisena kuin se on viimeksi muutettuna neuvoston asetuksella (EY) N:o 587/2008 (EUVL L 163, 24.6.2008, s. 1); tunnetaan vihreää linjaa koskevana asetuksena.


�	Ks. vihreää linjaa koskevan asetuksen johdanto-osan 3 kappale. 


�	Vihreää linjaa koskevan asetuksen liitteessä I tarkoitetut ylityspaikat.


�	Kyproksen tasavallan viranomaiset eivät tilastoi kyproksenkreikkalaisten paluuta hallituksen hallinnassa oleville alueille eivätkä kyproksenturkkilaisten paluuta Kyproksen pohjoisosaan (ks. liite VII). 


�	Vihreää linjaa koskevassa asetuksessa ei säädetä raportointivelvollisuudesta näiden ylityspaikkojen osalta.


�	Numerotietoja ei ole saatavilla vuoden 2009 toukokuun ja joulukuun väliseltä kahdeksan kuukauden ajanjaksolta.


�	Useille henkilöille, jotka saapuivat hallituksen hallinnassa oleville alueille edellisen raportointijakson aikana, myönnettiin pakolaisasema tämän kertomuksen kohteena olevalla raportointijaksolla.


�	Turkki: 721, Kanada: 51, Ukraina: 24, Yhdysvallat: 23, Australia: 12, Venäjä: 10, Iran: 7, Jordania: 7.


�	Kiina: 3, Nigeria: 3, Intia: 2, Pakistan: 1, Bangladesh:1, Nepal: 1, Iran: 1, Turkki: 1.


�	EUVL L 236, 23.9.2003, s. 940.


�	Komission asetus (EY) N:o 1480/2004, annettu 10 päivänä elokuuta 2004 (EUVL L 272, 20.8.2004, s. 3).


�	Ks. tämän kertomuksen liitteet I–III. 


�	0,06 prosenttia Kyproksen tasavallan kokonaistuonnista (6 461 miljoonaa vuonna 2010, lähde: Kyproksen tilastokeskus).


�	Ks. tämän kertomuksen liitteet IV ja V.


�	10 päivänä elokuuta 2004 annetun komission asetuksen (EY) N:o 1480/2004 3 artiklan 1 kohta.






